作者:李曾伯
標題:摸魚兒
內容:對垂弧、引觴一笑，淒涼薄分天氣。丁年馳騖弓刀後，報國孤忠自許。堪嘆處。今老矣，強顏猶踵邯鄲步。安能遠舉。謾目送徵鴻，夢勞胡蝶，無計便歸去。清閒祿，舊說天公靳予。何時松菊村墅。生非燕頷鳶肩相，豈是觚稜鵷鷺。收拾取。休直似、文淵定遠空懷土。阿戎可語。待乞得身還，屏伊世累，甘受作詩苦。